‘Stroper’ in wildtuin doodgeskietArgieffoto: SANParke ŉ Vermeende stroper is deur veldwagters in die Kruger-wildtuin doodgeskiet. Die kommunikasiedepartement van die wildtuin het Maandag in ŉ kort verklaring gesê die veldwagters het op twee geleenthede die afgelope naweek op vermeende stropers afgekom. Albei voorvalle was in die suidelike gedeelte van die park, naby die Mkhuhlu- en Cork-gebiede. “Vrydag het veldwagters twee vermeende stropers teëgekom. Een van hulle is doodgeskiet en die ander het van die toneel gevlug,” lui die verklaring. “Sondag is vier vermeende stropers in die omgewing van die Sabie-rivier gesien. Veldwagters kon nie daarin slaag om die verdagtes aan te keer nie en hulle het oor die rivier gevlug.” Volgens die wildtuin is albei voorvalle by die polisie aangemeld.